  Наталья Тетерина 20-тӥ шуркынмонэ Кузебай Гердлэн 120 ар тырмонэзлы, Геннадий Красильниковлэн 90 ар тырмонэзлы но Йӧскалык музейлэн 98 ар тырмонэзлы сӥзем «Арсеналын музей лыдӟонъёс» конференцилы кылосбур тодосъя кандидат Виктор Шибанов Геннадий Красильниковлэсь но Александр Солженицынлэсь творчествозэс ӵошатӥз. Ивортонзэ со озьы ик ӟуч гожъясьлэн туэ 100 ар тырмонэзлы сӥзиз. Кызьы вераз тодосчи ивортодэтъя «Удмуртия» агентстволэн корреспондентэзлы, литературая эскеронзэ со Александр Солженицынлэн «Матрёнин двор» веросэзъя но Геннадий Красильниковлэн «Вуж юрт» повестезъя нуиз. Пусйымон, та произведениос ог вакытэ гожтэмын – 1950-тӥ аръёсы, но авторъёс ог-огзылэсь текстъёссэс ӧз лыдӟылэ, соин ик одӥгез мукетызлэсь пунэмаз шуыса вераны уг яра, шуэ Виктор Шибанов. Озьы ке но, Матрёна сярысь валтӥсь детальёсты верад ке, кылзӥсьлэн йыраз соку ик Красильниковлэн героиняез – Зоя Кабышева – лыктоз. Колхозэз со туж ик уг гажа, но быдэсак колхозлы пумит произведение ӧвӧл, угось Матрёна колхозтэк улыны ӧй быгатысал, со огназ бере. Семьяез ласянь учконо ке, семьяеныз Матрёналэн секыт кусыпъёсыз. Нырысь картэныз улон сое висъя, нырысь пиналэз вордӥське – кулэ, берло пиналъёсыз но уг луо. Вань кужымзэ сётоно кариське со племянницаезлы, Кираезлы. Бадӟым инты басьтэ корка пушез: фикус, кудӥз будэ, коӵыш отын, час, кудӥз борддорын мынэ – ваньмыз син шоры йӧтэ. Озьы ик яркыт возьматэмын пушдуннеез Матрёналэн, кызьы со туж кышка гудырилэсь, кышка пудо возьмасьёслэсь, кыӵе ке но урод кыл вералозы шуыса. Со ог ласянь Инмарлы оске кадь, но мукет ласянь, кызьы гожтэ Солженицын, со язычница Виктор Шибанов, кылосбур тодосъя кандидатТа тупъёсъя ик учконо ке, Красильниковлэн Зоя Кабышеваез колхозэз озьы ик уг яраты, егит дыръяз ик со нырысетӥ пиналзэ ыштэ. Корка пушез возьматон ласянь, озьы ик адӟиськом часэз, кудӥз Макар кулыку дугдӥз. Матрёна выллем ик, Зоя Кабышева ог ласянь Инмарлы оске, но мукет ласянь со озьы ик язычница, вера Виктор Шибанов. Солженицынлэн но Красильниковлэн та образъёссы туж матын ке но, лыдӟись соосты пӧртэм сямен адӟе, малы ке шуоно асьсэлэн авторъёслэн геройёссы шоры учконзы висъяське. Удмурт классик «Вуж юрт» повестьсэ егит дыръяз гожтӥз. Автор Зоя Кабышеваез критиковать каре. Нош ӟуч гожъясь вероссэ лагерьёс пыр ортчем бераз ни кылдытэ, со Матрёназлы дурбасьтэ. Кин тодэ, аръёс ортчысалзы ке, яке туала вакытэ вуысалмы ке, Красильников, оло, шуысал, «тӥ лыдӟе повестьлэсь кутсконзэ выльысь, чаклалэ сыӵе-сыӵе интыоссэ». Но кытын ке но шуысал: «Мон соку егит вал, малпасько вал, зэмзэ но улонмы со пала мынэ». Нош Солженицынлэн улон шоры учконэз со вакытэ, лагерьёсты ортчемез бере, мукет вал. Солэн озьы ик позициез туж кужмо. Кин ке но шуыны быгатоз, мултэс идеализировать каре Матрёнаез шуыса, вал сыӵе веранъёс Виктор Шибанов, кылосбур тодосъя кандидатЙылпумъяса, тодосчи пусйиз, кыказ но та произведениосын йӧскалык сям сярысь вераськон мынэ. Гожъясьёс сое ӵапак нылкышно пыр усьтыны тыршо. Чеберлыко зэмлыкез Красильников но, Солженицын но быгатӥзы ас сяменызы усьтыны, возьматыны. Соос кушаса ӧз сётэ, соос сётӥзы текстын. Лыдӟись мурт малпаса, чакласа, уката ик вакытъёс ортчыса, мед сое ас сяменыз валалоз Виктор Шибанов, кылосбур тодосъя кандидатТодэ вайытом, «Арсеналын музей лыдӟонъёс» улсын куинь секция но ӵектосъя форум-семинар ужазы. Улосвылкуспо конференцие ваньмыз ог 100 историкъёс, литератураез эскерисьёс но музейёсын ужасьёс пыриськизы. Тегъёс: Лулчеберет Ижкар Литература Удмуртия Красильников  